Hamilton jaag vinnigste rondte ooitLewis Hamilton in aksie in Italië. (Miguel Medina/Pool via AP) Lewis Hamilton mag dalk ’n omstrede figuur wees: Hy het al koppe met F1-legendes soos sir Jackie Stewart oor politieke kwessies gestamp, terwyl hy vir sommige motorsport-liefhebbers dalk net ’n tikkie té arrogant is. Maar hy is tans besig om die F1-rekordboeke te herskryf. Hy het gister op die Monza-renbaan in Italië moontlik die vinnigste rondte ooit in die geskiedenis van die sport gejaag. Hy het ’n kwalifiserende rondte in ’n tyd van 1:18.887 minute teen ’n verstommende snelheid van 262,8 km/h afgeblits. Die vorige rekord van 262,05 km/h is deur Finland se Kimi Raikkonen in sy Ferrari-dae op die einste baan opgestel. “Ja, dit was nie te sleg nie,” het Hamilton ná die tyd gesê. Sy Mercedes-spanmaat, Valtteri Bottas, het die tweede vinnigste tyd opgestel; ’n prestasie wat net weer eens die Duitse motorvervaardiger se oorheersing van die sport beklemtoon. Terselfdertyd is dit die eerste keer sedert 1984 dat Ferrari nie onder die top-10-wegspringplekke in Italië is nie. Die verdedigende kampioen Charles Leclerc sal vanmiddag 13de wegspring, terwyl Sebastian Vettel sy enjin in die 17de plek sal moet warm hou. Vanmiddag se F1-aksie begin om 15:10. Hou dop vir Pieter Kruger se verslag oor die aksie.